Mobilen skal ud af klasselokalet. Sådan lyder det fra størstedelen af de adspurgte i en ny måling, Megafon har foretaget for Politiken og TV 2. 8 af 10 svarer, at de ønsker et forbud mod mobiltelefoner på de danske skoler. Ifølge organisationen Skole og Forældre afspejler målingen en ny tendens i befolkningen, hvor mobilen i højere grad bliver opfattet som et forstyrrende element — og den opfattelse bliver også delt på mange danske skoler.

»De sidste 10 år har skolerne forsøgt at omfavne den teknologiske udvikling og bruge smartphones aktivt i undervisningen i stedet for at lave forbud. Men nu oplever mange skoler, at mobilen er begyndt at fylde for meget, og det går både ud over det faglige og sociale«, siger Mette With Hagensen, formand for Skole og Forældre, landsorganisationen for skolebestyrelser og forældre til børn i folkeskolen.

Det er især i frikvartererne, at elevernes brug af mobiltelefoner kan være problematisk, mener hun. Her har lærere og elever bemærket, at pauserne i stigende grad bliver brugt til at sende beskeder på Snapchat eller spille mobilspil i stedet for at lege med de andre børn.